Segédlet a „Vállalkozások szakképző iskolát végzettek iránti keresletének várható alakulása” kérdőíves adatgyűjtéséhez

2008. április

Az adatfelvételre az MKIK Gazdaság és Vállalkozáselemzési Intézetének irányításával kerül sor.

Az adatfelvétel célja, hogy képet kapjunk a cégek által foglalkoztatott szakképzett munkaerő jelenlegi összetételéről, valamint arról, hogy az elkövetkezendő 4 évben várhatóan hogyan fog alakulni a szakképzett munkaerő iránti igényük.
A személyes kérdezés körülbelül 20 percig tart. Ennek időpontját előre egyeztetni kell a válaszadásra felkért személlyel. A kérdőívre vagy a HR vezető (személyzeti ügyekért felelős vezető) vagy a cégvezető válaszolhat. 

A személyes megkérdezés a következők szerint történik:

· Az előzetesen egyeztetett időpontban, a megbeszélt helyszínen felkeressük a vállaszolót
· A kérdőívben szereplő kérdéseket szó szerint tegyük fel, A kérdéseket mindig olvassuk fel és olvassuk fel a válaszlehetőségeket is a vízszintes vonalig. Vonal alatt olyan kiegészítő kódok szerepelnek, amelyet nem kínálunk fel a válaszolónak. (A legtöbb esetben ez a nem tudja kódot jelenti.)

· A válaszokat rögzítsük (a kérdéstől függően) karikázással, vagy a válasz beírásával

· Ha a kérdezett nem tudja a választ egy adott kérdésre, akkor jelöljük be a „nem tudja” válaszlehetőséget. A „nem tudja” válaszlehetőséget azonban külön ne kínáljuk fel a kérdezettnek.

· Egyes válaszlehetőségekhez alkérdések is tartoznak. Ilyenkor nyíl jelzi a kérdezés folytatásának irányát.

Az egyes kérdésekhez kapcsolódó magyarázatok és instrukciók

címlap: Ne felejtse el felírni, hogy mikor kezdte el a kérdezést!

1. kérdés: Itt a feladat annak tisztázása, hogy a kérdezés a cég központjában vagy valamelyik telephelyén történik. A cégek egy részének nincs telephelye, ilyenkor az 1-es kódot jelöljük és a kérdőív kérdései értelemszerűen a szervezet egészére vonatkoznak. A következő lehetőség az, hogy a kérdezett cég egy vagy több telephellyel rendelkezik és a kérdezés a cég központjában történik (a 2-es kódot jelöljük). Ilyenkor a kérdések a cégközponttal azonos településen lévő további telephelyekre is vonatkoznak. Például: ha a cégközpont Siófokon van, és a cég további két telephellyel rendelkezik Siófokon, akkor a kérdőív később ismertetett 7-8. illetve 10-13. kérdései erre a három szervezeti egységre vonatkoznak (központ és két siófoki telephely). Ha a cégnek Lepsényben is van egy telephelye, akkor a lepsényi telephelyet figyelmen kívül kell hagyni. FIGYELEM! Nem történhet kérdezés olyan telephelyen, ami ugyanazon a településen van, mint ahol a cég központja is található! Fenti példánk szerinti vállalatnál Siófokon egyik telephely sem kérdezhető, csak a központ válaszolhat.

A harmadik lehetőség az, hogy egy cég olyan telephelyén kérdezünk, ami másik településen van, mint a központ (3-as kód).  Fenti példánk szerinti lepsényi telephely megkérdezhető lenne. 

2-6. kérdés: Annak kiszűrésére szolgáló adatok, hogy a cég és telephelye ne kerüljön bele többször a felmérésbe. A válaszoló elérhetőségére azért van szükségünk, hogy  ha szükséges akkor adatjavítás céljából fel tudjuk venni vele a kapcsolatot.

7. kérdés:  A cég tevékenységét a főtevékenységéhez tartozó TEÁOR kód első két számjegyével tudjuk leírni. Ez az adat szerepel a cégbírósági bejegyzésen, azonban abban az esetben, ha a kérdezés telephelyen történik, akkor előfordulhat, hogy a telephely főtevékenysége nem ugyanaz, mint a cég egészéé. Például a cég fő tevékenysége az élelmiszeripari termékek előállítása, viszont a felkeresett egység a cég alapanyagainak és késztermékeinek szállítmányozásával foglalkozik. Ilyenkor a telephely tevékenységének megfelelő kódot kell jelölni.

Ha a kérdezett az Ön segítségével sem tudja kiválasztani, hogy melyik kód fejezi ki leginkább a fő tevékenységüket, akkor a 99-es kódot karikázza és írja le, hogy pontosan mivel is foglalkozik a cég (telephely).

9. kérdés: Ezt a kérdést csak akkor kell feltenni, ha telephely nélküli cégnél, illetve, ha a cégközpontban történik a kérdezés, hiszen az árbevétel a cég egészét jellemzi, telephelyre nem bontható. Az árbevételt azért kérdezzük meg, hogy a mintába került cégeket nagyság szerint csoportosíthassuk.

10. kérdés:  A kérdéshez tartozó információk a kérdőívben is megtalálhatóak a lábjegyzetben. A település/ telephely problémáját az 1-es kérdés kapcsán részleteztük. Ennek figyelembe vételével csak a  kérdezési szituációnak megfelelő megjelölést olvassa fel. Cégközpontban történő kérdezés esetén a településre kérdezzen, telephelyen történő kérdezés esetén pedig a telephelyre.

10.1. kérdés:  Szakképzett munkavállaló alatt azokat a személyeket értjük, akik szakmunkás végzettséggel rendelkeznek. Csak a szakmunkások létszámát kell itt beírni. A cégek emellett olyan munkakörökben is alkalmaznak munkásokat, amihez nem szükséges szakmunkás végzettség (pl. betanított munkák, gimnáziumi érettségivel is betölthető irodai munkák). A diplomával rendelkező (főiskolai, egyetemi végzettségű) munkavállalók szintén nem rendelkeznek szakmunkás végzettséggel, a kérdés tehát reájuk sem vonatkozik. 

11. kérdés: A válaszlap füzet képzési csoportokba rendezve tartalmazza az összes szakmát, ami az Országos Képzési Jegyzékben szerepel. Az egyes képzési csoportokon belül a szakmák ábécé sorrendben szerepelnek. Lehetőség szerint a válaszoló ebből válasszon. Ha elzárkózik a füzet használatától, akkor a kérdező feladata, hogy tisztázza, a megjelölt szakmának melyik szintjére gondol a válaszoló: érettségihez kötött, vagy érettségihez nem kötött a munkavégzés. Egyes szakmák esetében ugyanis a képzés két szinten folyik. (Például az „ápoló” érettségihez kötött szakma, de az „ápolási asszisztens” érettségi nélkül szerezhető szakma.)

Ha egyazon foglalkozás esetében mind az érettségihez kötött, mint az érettségihez nem kötött szinten változás várható a cég munkaerő-keresletében, akkor ezt két külön sorban kell feltüntetni.

A válaszlap füzetből át kell másolni a kiválasztott szakma 7 számjegyű kódját is és a további oszlopokban jelölni kell az adott szakma esetében a létszám várható alakulását. 

A létszámok beírásánál két dologra kell figyelni:

1. A létszámnövekedés és a létszámcsökkenés oszlopa ne keveredjen össze.

2. A 4 éven belül várható létszámváltozás ne tartalmazza a 12 hónapon belül már említett változásokat.

Egyazon sorba beírható a 12 hónapon belül és a 4 éven belül várható létszámváltozás is. 

Ha nincs olyan szakma, amiben az elkövetkező 4 évben az adott településen/telephelyen létszámváltozás várható, akkor a táblázat üresen marad, és a táblázat alatt a 0-s kód bekarikázásával ezt jelölni kell.

12-13. kérdés: Az 1-es és a 3-as válaszlehetőséghez újabb kérdés is kapcsolódik. Ne felejtse el megkérdezni és jelölni a választ!

14.-33 kérdés: Míg az eddigi 11-13-as kérdések a kérdezés helyszínével megegyező településen várható létszámalakulásra vonatkoztak, addig a 14-33. kérdések a kérdezés helyszínétől eltérő településen várható létszámtervekre vonatkoznak. 

14. kérdés: Ezt a kérdést mindenkinek fel kell tenni. Ha az elkövetkező 12 hónapban üzembe helyeznek  beruházást a kérdezés helyszínétől eltérő településen, akkor a két legnagyobb létszámkihatású beruházásra kérdezünk (15-18. illetve 20-23. kérdések). Ha csak egy beruházás beindítása várható, akkor a 19. kérdés megválaszolása után a 24. kérdéssel kell folytatni a kérdezést.

Azon cégek esetében, akiknél a 14. kérdésre nemleges választ adnak, a kérdezést a 24. kérdéstől kell folytatni.

24. kérdés: Ezt a kérdést mindenkinek fel kell tenni. Figyeljen arra, hogy a kérdezett ne említse újra azt a beruházást, amit a 14. kérdés során már említett. (Előfordulhat, hogy a beruházás első üteme 12 hónapon belül beindul, a második ütem pedig csak később valósul meg, de ezek létszámkihatását szigorúan szét kell választani.)  Ha az elkövetkező 4 éven belül üzembe helyeznek más, a kérdezés helyszínétől eltérő  településen beruházásokat, akkor a két legnagyobb létszámkihatású beruházásra kérdezünk (25.-28 illetve 30-33. kérdés). Ha csak egy beruházás beindítása várható az elkövetkező 4 évben, akkor a 29. kérdés megválaszolása után a kérdezést befejezzük, de ilyenkor se felejtse el beírni azt, hogy mikor fejezte be a kérdezést.

Ha a cég a 24. kérdésre nemleges választ ad, akkor vége az interjúnak.

18 ., 23., 28. és 33. kérdés:  A kérdezés menete megegyezik a 11. kérdésnél leírtakkal.

Összefoglalva: míg a 7-8. illetve 10-13. kérdések a kérdezés helyszínével azonos településen várható létszámalakulásra kérdeznek 12 hónapos illetve 4 éves időviszonylatban, addig a 14-33. kérdések az ettől eltérő településen várható létszámváltozásokra vonatkoznak. Figyeljen erre!

Javasoljuk, hogy az első egy-két kérdezést telephely nélküli cégnél bonyolítsa, hogy a kérdőív szerkezetére és az OKJ kódok használatára tudjon koncentrálni, ne vonja el figyelmét a telephelyek problémaköre.

Köszönjük munkáját!

Ha bármilyen kérdése van a kérdőívvel kapcsolatban keresse munkatársainkat:
Révész Erika, e-mail: revesz.erika@gmail.com, Tel.: 06-70-594-3737 (kérdőív fejlesztő)

Köpeczi Bócz Attila, e-mail: kopeczi@mkik.hu, Tel.: 474-5138 (programkoordinátor)

